《拟古赠友人别》
元代·刘崧

上山采兰苕，下山采杜蘅。采之何所为，将以遗远行。

君行日以远，欢会日以浅。乡心一千里，日逐车轮转。

石林夏气清，憩马到江干。杂佩粲琼玖，长祛峨弁冠。

驱驰道旁子，赪颜触烦热。永怀高世心，炳炳照冰雪。

秋风起天末，百草终摧残。君子谅不违，揽芳发长叹。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。